stanford-oval/wikipedia huggingface dataset:
טומי פלנגן

| --- | --- |

טומי פלנגן, 2012
 לידה:  3 ביולי 1965 (בן 59) גלאזגו, הממלכה המאוחדת 
 מדינה:  הממלכה המאוחדת 
 תקופת הפעילות:  מ-1992 
 מספר צאצאים:  1
 פרופיל ב-IMDb
 
טומי פלנגן (באנגלית: Tommy Flanagan;‏ נולד ב-3 ביולי 1965) הוא שחקן סקוטי. התפרסם בזכות תפקידו בתור פיליפ "צ'יבס" טלפורד בסדרה "ילדי האנרכיה" ובזכות הופעותיו בסרטים "לחסל את האס", "עיר החטאים", "הנוסע השמיני נגד הטורף", "כשזר מתקשר" ו"גלדיאטור".
ביוגרפיה

פלנגן נולד בגלאזגו, סקוטלנד. את הצלקת בפניו המזוהה עמו "חיוך גלאזגו" קיבל פלנגן בעקבות קרב סכינים בו השתתף מחוץ למועדון לילה סקוטי, שם עבד כתקליטן.
קריירה

פלנגן החל את דרכו כשחקן בטלוויזיה הסקוטית וכשחקן משני בסרט המצליח של מל גיבסון "לב אמיץ". פרץ לתודעה בבריטניה ב-1999 בזכות תפקידים שעשה בדרמה "לוכד העכברושים" ובקומדיית הפעולה "פלונקט ומקליין". פלנגן צד בהופעותיו את עיניו של רידלי סקוט שהחליט ללהק אותו בשנת 2000 לסרטו המצליח "גלדיאטור" לתפקיד סיסרו עבדו הנאמן של מקסימוס (ראסל קרואו).
בשנת 2001 השתתף במיני סדרה התקופתית "אטילה" בתפקיד השליט בלדה ההוני אחיו של אטילה (ג'ראדר באטלר). ב-2002 שיחק בקומדיית הפעולה "הכול אודות בנג'מין" בתפקיד הנבל הראשי סוחר המכוניות רוברט ויליאמסון.
ב-2004 הופיע פלנגן בסרט הפעולה הבדיוני "הנוסע השמיני נגד הטורף" בתפקיד שכיר החרב מארק ורהיידן. ב-2005 השתתף במותחן הפעולה המוערך "עיר החטאים" בתור השוטר המושחת בריאן. ב-2006 שיחק פלנגן בסרט הפשע "לחסל את האס" בתפקיד המתנקש האגדי לאזלו סוט, תפקיד אותו מילא גם בסרט ההמשך "לחסל את האס 2: נשף קטלני". פלנגן הופיע בנוסף גם במותחן של סיימון וסט "כשזר מתקשר" בתפקיד הזר.
פלנגן זכה לחשיפה רבה ולביקורות אוהדות על משחקו בסדרת הדרמה "ילדי האנרכיה" בתפקיד האופנוען פיליפ "צ'יבס" טלפורד.
חיים אישיים

לפלנגן בת אחת מנישואיו השניים לדינה לווינגסטון. אשתו הראשונה הייתה השחקנית רייצ'ל שדט אותה פגש על סט הסרט "המשחק".
פילמוגרפיה נבחרת

לב אמיץ (1995)
החטא (1997)
המשחק (1997)
פלונקט ומקליין (1999)
לוכד העכברושים (1999)
גלדיאטור (2000)
התפשטות שקיעה (2000)
סינטרה בדיוק (2001)
הכול אודות בנג'מין (2002)
המלאכיות של צ'רלי: בהילוך גבוה (2003)
טראומה (2004)
הנוסע השמיני נגד הטורף (2004)
עיר החטאים (2005)
לחסל את האס (2006)
כשזר מתקשר (2006)
הטיפה האחרונה (2006)
דרוש גיבור (2008)
לחסל את האס 2: נשף קטלני (2010)
שוטר פצוע (2013)
48 Hours to Live‏ (2016)
הפרפר (2017)
חופשי בטבע (2017)
ארמון חול (2017)
הבלדה של לפטי בראון (2017)
The Wave‏ (2019)
רוצחים אנונימיים (2019)
שם קוד: באנשי (2022)
החשוד האחרון (2024)
פילמוגרפיה נבחרת > טלוויזיה

אטילה (2001)
ילדי האנרכיה (2014-2008)
דטרויט 1-8-7 (2011)
כנופיית ברמינגהאם (2013)
מניע (2016)
כנופיית המאיה (2019)
המתנקשים (2019)
Power Book IV: Force‏ (2022–הווה)
הזוג המושלם (2024)
קדמה (תנועה חברתית)

| --- | --- |

 מטה הארגון:  רמת גן
 מייסדים:  קלרה יונה, שלמה סבירסקי, מאיר בוזגלו, סמי שלום שטרית, הנרייט דהאן כלב
 תקופת הפעילות:  1993–הווה (כ־31 שנים) 
 kedma-edu.org.il
 
קדמה - לקידום השוויון בחינוך ובחברה בישראל ע"ר היא עמותה ישראלית, אשר מתמקדת בהעלאת רמת ההשכלה של בני נוער מהשכונות ומעיירות הפיתוח. את השם קדמה, שהתייחס לכיוון מזרח ולמונח קִדְמָה, הציע המשורר סמי שלום שטרית, ממייסדי העמותה ומי שהקים וניהל את תיכון קדמה בשכונת התקוה.
היסטוריה

עמותת קדמה הוקמה בשנת 1993 כתולדה של פעילות במסגרת עמותת הל"ה- הורים למען החינוך, ושמה לה כמטרה מרכזית "להעלות, בצורה משמעותית, את רמת ההשכלה של בני נוער מהשכונות ומעיירות הפיתוח על ידי הקמה של בתי-ספר עיוניים איכותיים באזורים אלו.  בתי ספר אלו יכינו את כל התלמידים לתעודת בגרות מלאה וללימודים אקדמאיים, יחזקו את הדימוי העצמי ותחושת השייכות, ירחיבו את טווח השאיפות והציפיות של התלמידים ויפתחו תודעה חברתית וחשיבה ביקורתית".
העקרונות המנחים את העמותה הם: האמונה שרוב ילדי השכונות ועיירות הפיתוח מסוגלים, בתנאים המתאימים, להשיג תעודת בגרות וללמוד באוניברסיטה; הרצון לשמור על המסגרת הקהילתית וחיזוקה באמצעות מתן שירותי חינוך ברמה גבוהה בקהילה; ויצירת תרבות ישראלית, דמוקרטית ופלורליסטית.
הרעיון המקורי היה להקים רשת חינוך ארצית חדשה של 15 בתי ספר תיכון עיוניים בשכונות מצוקה ובעיירות פיתוח, זאת מאחר שלטענת יזמי קדמה, תוכנית האינטגרציה בחינוך שיושמה בישראל מאז 1968  נכשלה מכיוון שהיא הביא לכך שהתלמידים החלשים נחלשים, והתלמידים החזקים מתחזקים. החזון היה להקים רשת חינוך מזרחית שתהווה אלטרנטיבה לרשת אל המעיין של מפלגת ש"ס. שר החינוך דאז, אמנון רובינשטיין, תמך ברעיון ואישר את הקמת הרשת של קדמה.
במסגרת זו, הוקמו בתי ספר עיוניים של קדמה בשכונות מצוקה בתל אביב-יפו, קריית מלאכי ובירושלים. בית ספר קדמה קדמה ירושלים החל לפעול בספטמבר 1994. בית הספר קדמה תל אביב הוקם באותה שנה אך נסגר בינואר 1999. בית ספר בקריית מלאכי הוקם ב-1995, אך נסגר תוך שנה.
ב-1998 הוקמה עמותה בשם עמותת הידידים שליד בית הספר קדמה, שנועדה לתמוך בבית הספר בירושלים. בהמשך שונה שמה ל-"קדמה - לשוויון בחינוך ובחברה בישראל". פעולותיה העיקריות של העמותה הן פיתוח תוכניות לימוד, הכשרה של צוותי הוראה וסיוע לפעילות בית הספר קדמה בירושלים. מאז שנת 2007 מעניקה "קדמה" את פרס "פועל/ת צדק" עבור "עשייה חינוכית בעלת מודעות חברתית". בראש ועדת הפרס עומדת קלרה יונה-משומר ובין החברים בה לאורך השנים: שלמה סבירסקי, אסתר הרצוג ויוסי שריד .
החל משנת 2012 מעורבת העמותה בניהול בית הספר נווה חוף בראשון לציון.
בשנת 2014, זכה בית ספר תיכון קדמה בירושלים בפרס החינוך ארצי לבתי ספר על יסודיים מצטיינים.  נכון ל-2014 מאז הקמת קדמה ירושלים 74% מבוגרי בית הספר הגיעו לבגרות מלאה וכ–30% מהם המשיכו למוסדות להשכלה גבוהה.
ראו גם

קדמה ירושלים
קדמה תל אביב
הערות שוליים

↑  איתי גודר פשוט תאהב אותם. תראה איך הם נמסים, ספטמבר 2017, באתר הד החינוך
↑  שותפים לפעילות המרכז לפדגוגיה ביקורתית - עמותת קדמה
1 2  יוסי יונה בזכות ההבדל: הפרויקט הרב-תרבותי בישראל מכון ון ליר, 2005
1 2   דליה קרפל, מדוע נכשל מפעל החינוך המזרחי: עשרים שנה לקדמה, באתר הארץ, 19 ביולי 2014
↑  יוסף אלגזי, בלי אולם ספורט ובלי הסקה, באתר הארץ, 10 באוקטובר 2002
↑  תומר זרחין, תקדים "קדמה": יוקמו בתי"ס עיוניים בשכונות מצוקה, באתר ynet, 4 ביולי 2000
↑   שלמה סבירסקי, המדינה הביסה את קדמה, באתר הארץ, 24 ביולי 2014
↑  קול קורא לפרס פועל/ת צדק בחינוך לשנת תשס"ט
↑  בית ספר נווה חוף
↑  פרס חינוך ארצי לבתי ספר על סודיים  מצטיינים באתר משרד החינוך
מעשה בלביבות

"מַעֲשֶׂה בִּלְבִיבוֹת" (או: "הוי, חנה זֶלדָה") היא בלדה ישראלית לחג החנוכה. השיר נכתב על ידי הרבנית חוה חיה פרנקל והפזמונאית תלמה אליגון-רוז, הולחן על ידי דרורה חבקין והושר לראשונה בפי הצמד צילה ועזרא דגן בתקליט שירי הילדים שלהם "בולבול" (1971). השיר הוא דיאלוג בין בני זוג, רבי קַלמַן ואשתו חנה-זֶלדָה, בנושא הכנת "לביבות" לחג החנוכה. זהו אחד משירי החג המפורסמים, ונהוג להמחיז אותו בחג בגן הילדים ובבית הספר היסודי.
נסיבות חיבור השיר וביצועו

בשנת 1970 ערכה תלמה אליגון תוכנית טלוויזיה לכבוד ראש השנה תשל"א. היא ביקשה להתייעץ עם רב בנוגע למסורות החג, והופנתה לרב איסר פרנקל מתל אביב, שהיה ידוע בהופעותיו בפני חילונים. בהגיעה לביתו שמעה מילדיו שגם אימם מחברת שירים: אשתו של הרב, חוה חיה פרנקל (1933–2016), בוגרת סמינר דתי למורות, נהגה לחבר שירים לילדיה. מאוחר יותר סיפרה:
"כשרציתי לומר משהו לילדים תוך כדי משחק, אמרתי את זה בשיר. כשבא לי החרוז, זה התנגן לי. אלה לא מנגינות כל כך מוסיקליות. הרעיונות באים מתוך ההווי שיש בבית. המנגינות, כמו שבעלי הגדיר אותן, הן משירי היידיש של העיירה. [...] אני מלמדת את הילדים [את השיר], ואז זה כבר חי".
כששמעה על כך אליגון, ששימשה מנהלת מחלקת תקליטי הילדים בחברת התקליטים סי בי אס, ביקשה לשמוע משיריה. היא בחרה שיר לשבת, "לכבוד השבת", ונתנה אותו ליפה ירקוני. ביצועה של הזמרת הופיעה בתקליטם של ירקוני ויהורם גאון "שבת-שלום ילדים" (סי בי אס, 1971).
שיתוף הפעולה בין השתיים נמשך, ובשנת 1971 חובר השיר "מעשה בלביבות" – סיפור המעשה והשיר המקורי מאת חוה פרנקל וניסוח השיר מאת תלמה אליגון, שדאגה להלחנתו ולהפקתו המוזיקלית. השיר הולחן על ידי דרורה חבקין והושר לראשונה בפי צמד הזמרים (ובני הזוג דאז) צילה ועזרא דגן והופיע באותה שנה בתקליט שירי הילדים שלהם "בולבול". בשנת 2008 נוצרה לו גרסת כיסוי על ידי להקת האוונגרד שְמֶמֶל, שכללה אותו באלבומה "הליום להמונים" (2011).
עלילת השיר

הבלדה בנויה מדיאלוג בין רבי קַלמַן ואשתו חנה זֶלדָה. הבית הראשון הוא פניית רבי קלמן לאשתו ובקשתו שתטגן לביבות לחג החנוכה. בבית השני עונה חנה זלדה כאשר בכל פעם מוצאת מצרך החסר לה להכנת הלביבות. והבית השלישי הוא מוטיב מנחה, בו מספר הקריין כיצד רץ רבי קלמן וקונה את המצרך החסר. שלוש פעמים חוזר הסיפור על עצמו בתחלופת קמח, סוכר ושמן. בפעם הרביעית אומרת חנה זלדה כי אמנם המוצרים ישנם אך כוח לא נותר לה, ואז נאלץ רבי קלמן העייף גם להכין את הלביבות בעצמו. השיר מסתיים כשרבי קלמן קורא לאשתו כשהפציע השחר ומזמין אותה לאכול עמו את הלביבה המוכנה.
ביצועים

צילה ועזרא דגן, "בולבול: צילה ועזרא דגן בשירי ילדים" (סי בי אס, 1971); הופיע שוב באלבום "שירי חנוכה לכל המשפחה" (סי בי אס, 1972) ולימים באלבום האוסף "צילה דגן: האוסף" (אן אם סי יונייטד, 2002)
בתוכנית מיוחדת לכבוד חנוכה של "מועדון החתול שמיל" (1979), בביצוע גליה ישי וששי קשת
שְמֶמֶל, EP מעשה בלביבות, דצמבר 2008; הופיע שוב באלבומם "הליום להמונים" (נענע דיסק, 2011)
בתוכנית "אולפן הבית" השיר בוצע על ידי דניאלה וירצר, כשהיא מגלמת את כל התפקידים בשיר[דרוש מקור]
בסדרה "יש לי חג – עם רינת וחברים" (2016), בביצוע רינת גבאי וגיא פרידמן
רון דרויאן וגיתית שובל.
השיר בדפוס

"מעשה בלביבות", בתוך: שלוש אהבותי: ספר השירים של תלמה, מילים ומנגינות: תלמה אליגון-רוז; ציורים: יוסי וקסמן; תחקיר: ערן ליטוין; תווים: איתמר ארגוב; הפקה: תמי פרמונט, אור יהודה: כנרת, 2008.
הערות שוליים

1 2  חוה חיה פרנקל (לבית גרוס; 1933–2016) נולדה בגליציה שבפולין, בתם היחידה של ברכה איטא והרב עקיבא גרוס, תלמיד-חבר של הרב דב בריש וידנפלד (הרב מטשעבין). במלחמת העולם השנייה ניצלה בעקבות הגיעה עם הוריה לשטחי הכיבוש הסובייטיים. המשפחה, שהוגלתה לסיביר, שבה לאחר המלחמה לפולין, ובעקבות קום מדינת ישראל עלו לארץ בחורף תש"ט (1948/49). בשנות ה-50 נישאה לרב איסר פרנקל (בנו של הרב יצחק ידידיה פרנקל). בני הזוג הקימו את ביתם בתל אביב, שם כיהן בעלה כרב. השניים היו הורים לתשעה וסבים לנכדים. בשנת 2010 התאלמנה. נפטרה ממחלה קשה בגיל 83. ראו יפעת נבו, חוה פרנקל הרבנית הפזמונאית, מעריב, 28 באפריל 1971; משה ויסברג, נס ההצלה: הרבנית מרת חוה חיה פרנקל ע"ה, באתר בחדרי חרדים, 31 באוגוסט 2016; תלמה גלבוע, ללדת בגיל 40, מעריב, 16 במאי 1980
1 2  ה"לביבות" שבהן עוסק השיר הן מאכל בצק מתוק, שרכיביו הם קמח וסוכר, ואין בו אזכור של תפוחי אדמה או ירקות אחרים. כיום המונח "לביבה" מתייחס בעיקר ללביבת תפוחי אדמה (לאַטקע) – אולם בעבר (ובמידת מה גם בימינו) הוא שימש כשם למספר מאכלי בצק, לרבות חרמזלך (להמחשה ראו מאיר בולקה, בחזרה לשטייטל: מתכוני לביבות מהמטבח היהודי, באתר ynet, 13 בדצמבר 2017). וראו  אילון גלעד, פעם סופגניות היו לביבות ולביבות סופגניות, באתר הארץ, 29 בנובמבר 2013; לביבות וסופגניות באתר האקדמיה ללשון העברית.
1 2  יפעת נבו, חוה פרנקל הרבנית הפזמונאית, מעריב, 28 באפריל 1971.
↑  שבת-שלום ילדים באתר סטריאו ומונו; גם פשטות יכולה לכבוש, דבר, טור 3, 1 במרץ 1971. השיר הופיע שוב ב-1975 בתקליט "שירי שבת לילדים ולכל המשפחה" (שירי שבת לילדים ולכל המשפחה באתר סטריאו ומונו).
↑  אלה הם שמות יהודיים מזרח-אירופיים מקובלים (השם "חנה זלדה" הוא צימוד של שם עברי ושם יידי, כמקובל).
↑  ראו  ביצוע של להקת שממל, 2008, סרטון  באתר יוטיוב;  ביצוע של להקת שממל באלבומם "הליום להמונים", 2011, סרטון  באתר יוטיוב.
↑  ראו  ביצוע בתוכנית "חג חנוכה עם רינת וחברים", HOT VOD Young,‏ 2016, סרטון  באתר יוטיוב.
| --- | --- |
בקרת זהויות :  MusicBrainz work: 4c9c4c65-8328-442c-a1e4-29e974526280
סערת החורף בצפון אמריקה (דצמבר 2022)

| --- | --- |

 תאריך התחלה:  21 בדצמבר 2022 
 תאריך סיום:  26 בדצמבר 2022 
 משך האסון:  21 בדצמבר 2022 – 26 בדצמבר 2022 (6 ימים) 
 הרוגים:  91 (נכון ל־30 בדצמבר 2022) 
 
מ-21 בדצמבר עד 26 בדצמבר 2022, ציקלון חוץ-טרופי היסטורי הביא עמו תנאי סופת שלגים וסערת חורף לחלק גדול מארצות הברית ומקנדה, והרג לפחות 91 בני אדם, גרם להיערמות כלי רכב ולסגירת כבישים, וכן לביטול או לעיכוב של יותר מ-10,000 טיסות במהלך עונת הנסיעות העמוסה של חג המולד. הסופה נקראה באופן לא רשמי סערת החורף אליוט על ידי ערוץ מזג האוויר. שירות מזג האוויר הלאומי בבאפלו, ניו יורק, תיאר אותה כ"סערה של פעם בדור" בתחזיות ובמרכז חיזוי מזג האוויר בעיר. מאוחר יותר נודע כי מדובר ב"התפרצות ארקטית היסטורית".
היסטוריה מטאורולוגית

הסופה החלה להיווצר ב-21 בדצמבר 2022, והתחזקה מעל המישורים הצפוניים. היא התחילה להתעצם במהלך היום שלמחרת, כאשר ערוץ מזג האוויר חזה שהיא תהפוך לציקלון פצצה. תנאי סופת שלגים (ראות של פחות מ-0.25 מיל (400 מטרים) ומשבי רוח גדולים מ-40 מייל לשעה (64 קמ"ש) ) נפגשו באזורים כפריים של דרום מינסוטה, צפון איווה ודרום מערב ויסקונסין. כשהסופה שטפה מאינדיאנה אל אונטריו בין אחר הצהריים של ה-23 ל-24 בדצמבר, לחץ הסופה צנח ל-35 מיליבר - הרבה מעבר לסף של ציקלון פצצה, שהוא 25 מיליבר - ובכך יצרה שדה רוח עצום עם אוויר קר מאוד.
דטרויט חוותה שלוש תקופות קצרות של הלבנה ב-23 בדצמבר עם ראות מופחתת ל-1.5 מיל (2.4 קילומטרים) או פחות מ-8 בבוקר עד 2:30 אחר הצהריים. בגראנד ראפידס, מישיגן היו תנאי שלגים/אפס ראות מ-10 בבוקר עד 22:00 ב-23 בדצמבר, וראות מופחתת של 1.5 מיל (2.4 קילומטרים) או פחות עד 17:00 ב-24 בדצמבר, ושקעו 24.8 אינץ' (63 סנטימטרים) של שלג בין ה-22 ל-26 בדצמבר. בראגה, בצפון מערב מישיגן, נקלט מירב השלג מסופת השלגים באותה מדינה עם 42.8 אינץ' (109 סנטימטרים). תנאי שלגים התרחשו בסינסינטי, אוהיו ב-23 בדצמבר, אף על פי שלא פורסמה אזהרת סופת שלגים לאזור זה. בקליבלנד היו תנאי ראות אפסיים מ-5:30 בבוקר עד 17:00 ב-23 בדצמבר ושקע סך של 3.6 אינץ' (9 סנטימטרים) של שלג באותו יום.
משבי הרוח העזים של סופת השלגים מעל מימיו החמים של אגם אירי גרמו לשיא שלג באפקט האגם בבפאלו, ניו יורק, שירד בהתחלה ב-2.0 אינץ' (51 מילימטרים) של גשם אך מאוחר יותר הפך לשלג והצטבר ל 49.2 אינץ' (125 סנטימטרים) במשך 5 ימים עד 27 בדצמבר. באפלו חוותה אפס ראות/תנאי הלבנה מוחלטים מ-9 בבוקר ב-23 בדצמבר עד 01:00 ב-25 בדצמבר' ושוב מ-5 בבוקר עד 7:30 בבוקר ב-26 בדצמבר. 37.5 שעות של תנאי סופת השלגים בבאפלו היו סופת השלגים הארוכה ביותר בהיסטוריה של העיר. כמעט יומיים שלמים של תנאי סופת שלגים קשים הפכו שלג לסחף מסיבי שסגר את העיר והותיר מאות תקועים. רוחות בבפאלו התפרצו מעל 45 מייל לשעה (72 קמ"ש) במשך יותר מ-24 שעות רצופות ובין 9 בבוקר ל-3 אחר הצהריים ב-23 בדצמבר, כשהרוחות עלו על 60 מייל לשעה (97 קמ"ש) כל שעה. הרוחות החזקות ביותר שדווחו בבאפלו היו 79 מייל לשעה (127 קמ"ש). סופת השלגים גם הפקידה כמויות שלג גבוהות בצפון ניו יורק; נמל הנדרסון, ליד העיירה ווטר, רשם 40.8 אינץ' (104 סנטימטרים).
הכנות

ב-22 בדצמבר 2022, הנשיא ג'ו ביידן ביקש מהאמריקאים "להתייחס לסערה הזו ברצינות רבה".
ב-21 בדצמבר, מושל ג'ורג'יה בריאן קמפ הכריז על מצב חירום והזהיר את הציבור. ב-22 בדצמבר, מושל דרום דקוטה, קריסטי נועם, הכריז על מצב חירום של סערת חורף למדינה והפעיל את המשמר הלאומי. עד 22 בדצמבר הוכרזו מצבי חירום גם בקולורדו, קונטיקט, קנזס, קנטקי, מרילנד, מיזורי, צפון קרוליינה, ניו יורק, אוקלהומה, מערב וירג'יניה וויסקונסין. לקראת סערת החורף, אנשים רבים החליטו לבטל את חגיגות חג המולד.
ארגון איכות הסביבה קנדה פרסם אזהרת סופת שלגים עבור חלק גדול של דרום - מערב ומערב אונטריו התיכונה (אך לא כולל טורונטו ופרסת הזהב הגדולה ), כמו גם דרום אזור הניאגרה, אזורים ממזרח למפרץ ג'ורג'יאן והקצה המזרחי של אגם אונטריו, כולל קינגסטון, בעוד אזהרות סופות חורף הוצאו עבור שאר דרום אונטריו.
פְּגִיעָה

| מדינה | אזורים | אנשים שנפטרו |
| --- | --- | --- |
| קנדה | קולומביה הבריטית | 4 |
| ארצות הברית | קולורדו | 6 |
| ארצות הברית | גאורגיה | 1 |
| ארצות הברית | קנזס | 3 |
| ארצות הברית | קנטקי | 3 |
| ארצות הברית | מרילנד | 1 |
| ארצות הברית | מישיגן | 1 |
| ארצות הברית | מיסיסיפי | 1 |
| ארצות הברית | מיזורי | 1 |
| ארצות הברית | נברסקה | 1 |
| ארצות הברית | ניו יורק | 40 |
| ארצות הברית | אוהיו | 16 |
| ארצות הברית | אוקלהומה | 3 |
| ארצות הברית | אורגון | 1 |
| ארצות הברית | פנסילבניה | 1 |
| ארצות הברית | דרום קרוליינה | 3 |
| ארצות הברית | דרום דקוטה | 1 |
| ארצות הברית | טנסי | 1 |
| ארצות הברית | ורמונט | 1 |
| ארצות הברית | ויסקונסין | 2 |
| סך הכל: | סך הכל: | 91 |
פְּגִיעָה > הרוגים

מקרי מוות הקשורים לסערה התרחשו מסיבות שונות, כולל חשיפה לקור, תאונות דרכים, נפילת ענפים, התחשמלות והרעלות פחמן חד-חמצני.
באוקלהומה, תנאי כביש מסוכנים שנגרמו מהסופה גרמו לתאונות מרובות, והרגו אדם אחד. בקנטקי מתו שלושה אנשים; שניים מתו כתוצאה מתאונות דרכים, ואילו השני היה חסר בית. בצפון מחוז פרדריק, מרילנד, אדם מת לאחר שעץ נפל על מכוניתו בזמן שנסע מערבה ב-MD 77. באוהיו, תאונה שבה היו מעורבים יותר מ-50 כלי רכב בנתיבים לכיוון מזרח של הכביש המהיר של אוהיו במחוז סנדוסקי סגרה את הכביש המהיר למשך מספר שעות וגרמה לארבעה הרוגים. מדווחים שישה אנשים בקולורדו, ארבעה בקולורדו ספרינגס ושניים בדנוור, שמתו מחשיפה לקור.
סופת השלגים העזה באזור באפלו בניו יורק גרמה ל-39 מקרי מוות, רבים מהם הולכי רגל שאיבדו התמצאות ונמצאו בגדות שלג, וכן נהגים שנתקעו במכוניותיהם במשך יותר מיומיים, תושבים שמתו בבתיהם ללא חום, כאלה שמתו מדום לב בזמן שגרפו שלג, ותושבים שמתו כשצוותי החירום לא יכלו להגיב בזמן משבר רפואי. ב-28 בדצמבר, המשמר הלאומי עבר מדלת לדלת בחלקים של באפלו כדי לבדוק את שלומם שלאנשים שהיו ללא חשמל עקב סופת השלגים. הסופה של 2022 הייתה אפילו קטלנית יותר מסופת השלגים של 1977 עבור האזור.
פְּגִיעָה > תַשׁתִית > שיבושים בנסיעה

שיבושי נסיעה נרחבים התרחשו ברחבי האזור הפגוע.
באזור סיאטל, כל האוטובוסים המופעלים על ידי קינג קאונטי מטרו וסאונד טרנזיט בוטלו עקב תנאי הכביש הקפואים. גם מונורייל סיאטל סנטר הושעה.
תאונת שרשרת של חמישים כלי רכב התרחשה ביום שישי אחר הצהריים בכביש אוהיו לכיוון מזרח במחוז סנדוסקי, אוהיו, כשהשרשרת בסופו של דבר נמשכה עד אל מעבר לגבול המחוז של מחוז אירי. ה,tubv כללה לפחות 15 כלי רכב מסחריים, כולל משאיות סמי טריילר. כתוצאה מתאונת השרשרת דווח על ארבעה הרוגים, בהם נוסעים בשלושה כלי רכב שונים לפחות. שני הכיוונים של המסלול היו סגורים עבור הקטע שבין SR 53 ל-SR 4 עד אמצע שבת אחר הצהריים בזמן שצוותים פינו את הכביש.
פְּגִיעָה > תַשׁתִית > עיכובים וביטולים בטיסות

הסופה אילצה את ביטולן של לפחות 1,000 טיסות עד 21 בדצמבר, לפי חברת מעקב הטיסות FlightAware, כשנמל התעופה הבינלאומי של דנבר ביטל 500 טיסות. עד 22 בדצמבר, Flight-aware דיווחה שיותר מ-10,000 טיסות עוכבו או בוטלו.
נמל התעופה הבינלאומי של באפלו היה סגור לחלוטין מהבוקר של ה-23 בדצמבר ועד הבוקר של ה-28 בדצמבר. במסצ'וסטס, נמל התעופה הבינלאומי לוגן, בוסטון נאלץ לבטל את כל הטיסות ב-23 בדצמבר. זה הוביל לבעיות משמעותיות עבור רבים שנסעו לחגים.
הסופה סגרה שניים משלושת המסלולים המבצעיים בנמל התעופה הבינלאומי סיאטל-טקומה. אלסקה איירליינס עצרה זמנית את הטיסות מנמל התעופה הבינלאומי סיאטל-טקומה ומנמל התעופה הבינלאומי של פורטלנד ב-23 בדצמבר. WestJet ביטלה 126 טיסות בקולומביה הבריטית ו-140 טיסות באונטריו ובקוויבק. הצלב האדום הקנדי הקים אזורי נוחות וטיפול בנמל התעופה הבינלאומי של ונקובר עם עריסות ומזון לנוסעים תקועים במהלך הסופה.
פְּגִיעָה > תַשׁתִית > סגירת כבישים והתנגשויות

סגירת כבישים רווחה גם במהלך הסופה. בצפון דקוטה, חלקים מה-I-94, US 281, US 52 ו-ND 46 נסגרו. חלקים מה-I-435 נסגרו גם בקנזס סיטי, מיזורי. בניו ג'רזי, מספר כבישים מהירים בין-מדינתיים, כמו גם כביש 440, הושבתו לנסיעה מסחרית עד להודעה חדשה החל מהשעה 9 בבוקר ב-23 בדצמבר. ב-I-94 התרחשו מספר תאונות גדולות במערב מישיגן. חלק מכביש הנרי הדסון נסגר בברונקס. הכביש של אוהיו נסגר בשני הכיוונים עקב תאונות מרובות, באחת מהן היו מעורבים יותר מ-50 כלי רכב והביאה ל-4 הרוגים. במחוז גלטין, קנטקי, ה-I-71 נסגר עקב תאונות מרובות.
כל הכבישים המהירים במערב ניו יורק נסגרו עקב סופת השלגים. השריף של מחוז אירי ציין כי למעלה מ-420 שיחות EMS לא נענו מכיוון שרכבי חירום לא היו מסוגלים לנסוע בשלג העמוק. במהלך שיא סופת השלגים, שני שלישים מרכבי החירום שנשלחו לחילוץ אנשים נזקקו בסופו של דבר לחילוץ בעצמם. גורמים בעירייה אומרים שזו הייתה הפעם הראשונה בהיסטוריה של באפלו שמכבי האש לא יכלו להגיב לקריאות. באפלו הודיעה על מאמץ בן יומיים ל-27 ו-28 בדצמבר לפנות לפחות נתיב אחד בכל רחוב בעיר כדי להכיל רכבי חירום. השתמשו בטרקטורים עם מעמיס קדמי כדי לדחוף את השלג לתוך משאיות מזבלה, מכיוון שהשלג היה עמוק מכדי להידחף לצד הרחובות, או במקרים אחרים, לא היה לאן לדחוף אותו. מאות כלי רכב, כולל אסדות טרקטור-נגרר ואוטובוסים, נקברו תחת השלג וננטשו בכל רחבי העיר; מאות אנשים חולצו מהשלג במכוניות, חלקם לכודים למשך עד יומיים.
בדרום מערב אונטריו, כביש 401 נסגר ב-23 בדצמבר בין לונדון לטילברי, ממערב לצ'טהאם, עקב כ-100 כלי רכב, כולל נגררים רבים לטרקטורים, שהיו מעורבים בהתנגשויות מרובות, בעוד שכביש 402 נסגר בין לונדון לסרניה בגלל היערמות 50 כלי הרכב והידרדרות התנאים. מוקדם אחר הצהריים, משטרת המחוז של אונטריו (OPP) הודיעה כי כל הכבישים המהירים והכבישים במחוזות פרת' והורון סגורים עקב תנאי סופות שלגים, בעוד שבהמשך אחר הצהריים ה-OPP סגרה את כל הכבישים המהירים והכבישים במחוזות ברוס ודופרין, חלקם במחוז גריי ובכביש 21 בין סרניה לגראנד בנד בתוך מחוז לאמבטון. בעוד שכביש 401 נפתח מחדש בשעות הערב המוקדמות של ה-24 בדצמבר, כביש 402 וכל הכבישים בפרת', יורון, ברוס וגריי נותרו סגורים בערב ה-24 בדצמבר
פְּגִיעָה > תַשׁתִית > עיכובים וביטולים ברכבות

מספר רכבות אמטרק התעכבו, פעלו על פי לוחות זמנים שונה, או בוטלו לחלוטין בגלל הסופה.
רכבת VIA של קנדה חוותה בעיות הקשורות למזג האוויר, כאשר תשע רכבות במסדרון קוויבק סיטי-ווינדזור התעכבו ב-23 וב-24 בדצמבר עקב נפילת עצים וענפים על הפסים או על הרכבות עצמן; נוסעים ברכבות מסוימות נתקעו ליד קובורג במשך יותר מ-18 שעות. בשעות אחר הצהריים של ה-24 בדצמבר, רכבת משא ירדה מהפסים ואילצה את VIA לבטל את כל הרכבות בין טורונטו לאוטווה או מונטריאול לאותו יום, ה-25 וה-26 בדצמבר
באזור המטרופולין של ניו יורק, רכבות חוו עיכובים עקב הצפות. כביש מסילת הרכבת של לונג איילנד הושבת בשני הכיוונים בין תחנת פן ללונג ביץ' עקב שיטפונות, וקו המטרו נורת' הדסון הושעה זמנית בין פוקיפסי לפיקסקיל גם בגלל הצפה. הטרנזיט של ניו ג'רזי חווה עיכובים של עד 30 דקות.
פְּגִיעָה > תַשׁתִית > איסורי נסיעה

העיר ניאגרה פולס (ניו יורק) (אנ'), הוציאה איסור נסיעה עם חריגה לנסיעות חיוניות. מחוז ארי, ניו יורק, הכולל את העיר באפלו, הלך בעקבותיה זמן קצר לאחר מכן. החל מהבוקר של ה-27 בדצמבר, איסור הנסיעה נשאר בתוקף רק עבור באפלו. ב-27 בדצמבר נשלחו משטרת המדינה והצבא לבאפלו כדי לאכוף את איסור הנהיגה כדי לאפשר את התקדמות מאמצי פינוי השלג.
פְּגִיעָה > תַשׁתִית > מצבי חירום באנרגיה

המינהל הפדרלי לבטיחות כלי רכב הכריז על מצב חירום המכסה 44 מדינות בארצות הברית ובוושינגטון הבירה, ב-22 בדצמבר, תוך השעיית מגבלות נהיגה סטטוטוריות והגבלות רגולטוריות אחרות. קולורדו, איווה, צפון קרוליינה, דרום דקוטה וויסקונסין הצהירו כולן הצהרות דומות ברמת המדינה.
פְּגִיעָה > תַשׁתִית > הפסקות חשמל

ב-23 בדצמבר, poweroutages.us דיווח כי כמעט 1,500,000 לקוחות היו ללא חשמל. מבין הפסקות החשמל הללו, מיין רשמה למעלה מ-250,000 לקוחות ללא חשמל, בצפון קרוליינה למעלה מ-180,000 ויותר מ-100,000 בווירג'יניה, טנסי ובניו יורק כל אחת. עומס גבוה גרם לרשות עמק טנסי בדרום מזרח ארצות הברית להכריז על מספר שעות של הפסקות חשמל מתגלגלות בחלק גדול מאזור השירות שלה. דיוק אנרג'י עשתה כמותה בשל הטמפרטורות הקרות ב-24 בדצמבר.
כ-670,000 בתי אב בקוויבק היו ללא חשמל בזמנים שונים במהלך הסופה. באונטריו, 430,000 משקי בית היו ללא חשמל בנקודות זמן שונות במהלך הסופה. כ-70,000 בניו ברונסוויק איבדו את החשמל.
פְּגִיעָה > ספורט

ליגת ההוקי הלאומית דחתה שני משחקים שהיו אמורים להיערך במקור ב-23 בדצמבר: המשחק דטרויט רד ווינגס - אוטווה סנאטרס הועבר ל-27 בפברואר, והמשחק טמפה ביי ברק - באפלו סברס נקבע מחדש ל-4 במרץ. גם משחק הכביש של באפלו סייברס נגד ה-Columbus Blue Jackets ב-27 בדצמבר נדחה מאחר שאיסור הנסיעה של אזור באפלו נשאר בתוקף ונמל התעופה של באפלו נותר סגור.
ליגת הכדורגל הלאומית דחתה את הפתיחה למשחק בין טנסי טיטאנס ליוסטון טקסנס בשעה בגלל הפסקות החשמל המתגלגלות באזור.
פְּגִיעָה > סגירות תאגידים ומוסדות

מעבדי המזון Tyson Foods השעתה את פעילותה בחלק מהמפעלים שלה כתוצאה מהסערה. לשירותי משלוח רבים, כולל אמזון, FedEx, UPS ו-USPS, היו עיכובים גדולים במוקדים או סגירה של אתרי עיבוד עקב תנאי מזג האוויר.
בדרום אונטריו, רוב מועצות בתי הספר, כולל אלה עד מזרח אוטווה, סגרו את בתי הספר ב-23 בדצמבר
פארקים לאומיים רבים בארצות הברית נסגרו עקב סערת החורף. אלה כללו את האתר ההיסטורי הלאומי של נהר האינדיאנים בצפון דקוטה, הפארק הלאומי באדלנדס בדרום דקוטה, הפארק הלאומי ההיסטורי של בית המשפט Appomattox בווירג'יניה, ואת האתר ההיסטורי הלאומי של קרל סנדבורג בצפון קרוליינה.